༔རིག་འཛིན་ཡོངས་རྫོགས་རྩ་དབང་བཞུགས་སོ༔ ༔

༄༅༔ ༔ཐུགས་དམ་ལྷ་ལ་ཕྱག་འཚལ་ལོ༔ ཨོ་རྒྱན་པདྨ་འབྱུང་གནས་ཀྱིས༔ ཕྱི་རབས་དོན་དུ་སྙིང་པོའི་དོན༔ ཇི་སྙེད་སྦས་པའི་མཐར་ཐུག་པ༔ སྒྲུབ་
པ་བཀའ་བརྒྱད་ཀུན་གྱི་བཅུད༔ དྲག་པོ་རང་བྱུང་རང་ཤར་ལས༔ མཐར་ཐུག་བླ་མའི་ཐུགས་སྒྲུབ་བསྟན༔ དེ་རྣམས་ཀུན་གྱི་བཅུད་དྲིལ་ནས༔ ཟང་ཟང་ལྷ་བྲག་རྐེད་པ་
ལ༔ ཟབ་མོ་བླ་མའི་ཐུགས་སྒྲུབ་སྦས༔ དེ་ལ་སྒྲུབ་ཐབས་རྩ་བ་དང་༔ སྒྲུབ་གཞུང་མན་ངག་བསྐྱེད་རྫོགས་ཀྱི༔ རྩ་བ་མཐར་ཐུག་དབང་བསྐུར་བ༔ རིག་འཛིན་རྩ་བའི་
དབང་བསྐུར་དང་༔ རབ་འབྱམས་ཡོངས་རྫོགས་བཀའ་ཡི་དབང་༔ བྱིན་རླབས་རྨད་བྱུང་གཏོར་དབང་ངོ་༔ དང་པོ་བསྙེན་སྒྲུབ་སྔོན་སོང་ནས༔ ལས་གཞུང་ཇི་བཞིན་

༄༅༔ ༔དཀྱིལ་འཁོར་བྲི༔ ཁྱད་པར་དབང་ལྔའི་རྟེན་རྣམས་བཀོད༔ བགེགས་གཏོར་བཏང་ལ་རྒྱལ་ཆེན་མཆོད༔ ལས་གཞུང་བསྲང་ཞིང་བཟླས་པ་བྱ༔
ཚོགས་དང་བསྐང་བ་ལེགས་རྫོགས་ནས༔ གཉིས་པ་དབང་བསྐུར་རིམ་པ་ལ༔ རང་ཉིད་བྱིན་རླབས་ནུས་ལྡན་ཕྱིར༔ བདག་འཇུག་བླ་མའི་དབང་བཞི་བླང་༔ བླ་མ་ཡབ་
ཡུམ་སྦྱོར་མཚམས་ནས༔ དཀར་དམར་འདྲེས་པའི་བདེ་ཆེན་ཆུས༔ ཚངས་བུག་ནས་དྲངས་གནས་བཞི་གང་༔ བུམ་གསང་ཤེས་རབ་རིག་པའི་དབང་༔ མ་ལུས་བླངས་
ལ་བདེ་གསལ་གྱི༔ དད་དང་ལྡན་པའི་སྟོང་གསལ་གྱི༔ ལྟ་བ་བསྐྱངས་ཤིང་སྙིང་པོ་བཟླས༔ གནས་སྐབས་བསྒྲུབ་པ་བརྒྱ་རྩ་བརྒྱད༔ གྲངས་ཀྱི་བསྙེན་པ་ཐེར་འབུམ་

དང་༔ བྱེ་བ་གཅིག་གིས་ཞལ་མཐོང་འགྱུར༔ རྒྱུད་ལྟར་རྟགས་དང་མཚན་མ་མཐོང་༔ རེ་བ་སྤངས་ལ་བརྩོན་པས་འབད༔ རང་རིག་སེམས་ལ་དབང་ཐོབ་འགྱུར༔ ས་མ་ཡ༔ རྒྱ་རྒྱ་རྒྱ༔ ༔ དེ་ནས་
སྐལ་ལྡན་སློབ་བུ་རྣམས༔ ལས་དང་དབང་གིས་སྦྱར་བྱས་ཏེ༔ དཀྱིལ་འཁོར་དབུས་ཀྱི་ཟངས་བུམ་དུ༔ བུམ་རྫས་བླུག་ལ་གཞལ་ཡས་ཁང་༔ གུ་རུ་ཡབ་ཡུམ་བཅས་པ་ལ༔ ཐུགས་རྗེའི་ཆར་རྒྱུན་བྱང་
ཆུབ་སེམས༔ དཀར་དམར་བདེ་ཆེན་ལྡན་པར་བསམས༔ བདུད་རྩིས་གང་བའི་ཐོད་པ་དང་༔ མེ་ལོང་གཙང་མར་སིནྡྷུ་རས༔ ཡོངས་སུ་ཁེབས་སྟེང་རྩ་སྔགས་བྲི༔ གཏོར་མ་རིན་ཆེན་འབར་བ་དང་༔
བསྙེན་སྒྲུབ་གོང་བཞིན་བྲིས་སྐུ་རྣམས༔ བླ་མ་ཡབ་ཡུམ་འཁོར་བཅས་སུ༔ བསྐྱེད་བསྟིམ་ཀུན་ལ་བརྒྱ་རྩ་བརྒྱད༔ བཟླས་ལ་བྱིན་གྱིས་བརླབ་པར་བྱ༔ དེ་ནི་སློབ་དཔོན་བྱ་བའོ༔ ས་མ་ཡ༔ རྒྱ་རྒྱ་རྒྱ༔
༔ དེ་ནས་སློབ་བུ་ཁྲུས་ནས་དབྱུང་༔ ཕྱག་འཚལ་གསེར་གྱི་མཎྜལ་ཕུལ༔ ཡོལ་བའི་ཕྱིར་བཞག་མིག་དར་བཅིངས༔ ཨ་ཁཾ་ཝི་ར་ཧཱུྃ་ཞེས་བརྗོད༔ མེ་ཏོག་སྦྱིན་ལ་འདི་སྐད་ཞུ༔ ཧོཿ རྡོ་རྗེ་སློབ་དཔོན་
དགོངས་སུ་གསོལ༔ བླ་མ་རིག་འཛིན་དཀྱིལ་འཁོར་དུ༔ བདག་ཅག་འཇུག་ཅིང་བསྙེན་སྒྲུབ་སྤྲོ༔ གུས་པས་དཀྱིལ་འཁོར་གཞུག་ཏུ་གསོལ༔ ཞེས་བརྗོད་ལན་དུ་འདི་སྐད་བྱ༔ ཨེ་མ་སྐལ་ལྡན་རིགས་ཀྱི་

༄༅༔ ༔བུ༔ བླ་མ་རིག་འཛིན་དཀྱིལ་འཁོར་དུ༔ སེམས་བསྐྱེད་དམ་ལ་མི་གནས་ན༔ བསྟན་པ་མི་མཐོང་དེ་བས་ཁྱོད༔ འདིར་འཇུག་སེམས་བསྐྱེད་དམ་ཚིག་སྲུངས༔ ཞེས་བརྗོད་དམ་
བསྒྲགས་ལན་གསོལ་པ༔ ཧོཿ བདག་ཅག་སྐལ་ལྡན་རིགས་ཀྱི་བུ༔ བྱང་ཆུབ་སྙིང་པོ་མཆིས་བར་དུ༔ བཀའ་བསྒྲུབ་དབང་ཞུ་དམ་བསྲུང་ལགས༔ བདག་ཅག་དཀྱིལ་འཁོར་འཇུག་པར་འཚལ༔ ཞེས་
བརྗོད་ཡན་ལག་བདུན་པ་བྱ༔ སྐྱབས་འགྲོ་སེམས་བསྐྱེད་རིགས་ལྔ་ཡི༔ སྡོམ་པ་བཟུང་ཞིང་སློབ་དཔོན་གྱིས༔ དཀྱིལ་འཁོར་ལྷ་ལ་འདི་སྐད་ཞུ༔ ཧོཿ བླ་མ་རིག་འཛིན་ཡོངས་རྫོགས་དགོངས༔ བླ་མ་
རིག་འཛིན་དཀྱིལ་འཁོར་འདིར༔ བདག་གི་སློབ་མ་འཇུག་པར་བགྱི༔ སྐུ་གསུང་ཐུགས་ཀྱི་བྱིན་རླབས་མཛོད༔ ཅེས་བརྗོད་སློབ་བུ་དམ་ལ་བཞག༔ སློབ་བུ་ལྷར་བསྐྱེད་སྙིང་ཁར་ཡུམ༔ རྡོ་རྗེ་རྣལ་འབྱོར་
གསལ་བར་བསྐྱེད༔ དེ་ཡི་སྙིང་ཁར་གཡུང་དྲུང་གཅིག༔ གཡོན་དུ་འཁོར་བའི་དབུས་སུ་བཾ༔ ཡན་ལག་བཞི་ལ་ཡི་གེ་བཞི༔ རླུང་སེམས་ཡེ་ཤེས་ངོ་བོར་བསྐྱེད༔ དཀྱིལ་དུ་ཡཾ་ལས་རླུང་གཡོས་པས༔
གཡུང་དྲུང་གཡོན་དུ་ཇེ་མྱུར་བསྐུལ༔ སྨིན་མཚམས་གཡུང་དྲུང་བསྐོར་བ་ལ༔ མ་ཡེངས་ཤེས་པ་དྲག་ཏུ་གཏད༔ འོག་རླུང་བསྐུམས་ལ་སྟེང་རླུང་མནན༔ བུ་ཁྱོད་གནས་སྐབས་འདི་ཉིད་དུ༔ མ་ཡེངས་

ཡེངས་ན་དམ་ཚིག་ཉམས༔ ཞེས་བརྗོད་བདུད་རྩི་ཁར་བཅུག་ལ༔ བྱི་ལའི་བྲུན་དང་རཀྟ་དང་༔ ཤ་ཆེན་གོ་རོ་ཙ་ན་དང་༔ ར་ཡི་ལྕེ་དང་ཉ་ཤ་དང་༔ རང་རང་སྐྲ་དང་གུ་གུལ་དང་༔ བདུད་རྩི་ལྔ་སྦྱར་སོལ་
མེར་བསྲེག༔ རོལ་མོའི་བྱེ་བྲག་ཀུན་དཀྲོལ་ཞིང་༔ ཡེ་ཤེས་སྦར་ཏེ་ལན་གསུམ་དབབ༔ སློབ་དཔོན་རུས་པའི་ཆས་སྤྲས་ནས༔ རིག་པ་གཟེངས་སྟོད་ཌཱ་མ་རུ༔ དྲིལ་བུར་བཅས་པ་དཀྲོལ་བྱས་ཏེ༔ ཧཱུྃ་
ཧཱུྃ༔ བཞེངས་ཤིག་པདྨ་འབྱུང་གནས་མཁའ་འགྲོའི་ཚོགས༔ དགོངས་ཤིག་ཕྱོགས་བཅུ་དུས་གསུམ་བདེ་གཤེགས་རྣམས༔ རྗེ་བཙུན་ཆེན་པོ་པདྨ་ཐོད་ཕྲེང་རྩལ༔ རིག་འཛིན་མཁའ་འགྲོའི་གནས་ནས་
གཤེགས་སུ་གསོལ༔ ཞེས་སོགས་དབྱངས་དང་བཅས་པ་བརྗོད༔ རྩ་སྔགས་དང་བཅས་དམིགས་པ་བསྟིམ༔ ཕེབས་རྟགས་འདར་འཁྲབ་གར་དང་ནི༔ ངུ་དང་དབྱངས་ལེན་རྒོད་པ་སྨྲ༔ བདེ་གསལ་མི་
རྟོག་ཡེ་ཤེས་འཆར༔ དེ་ནས་རྡོ་རྗེ་སྤྱི་བོར་བཞག༔ ཛཿཧཱུྃ་བཾ་ཧོཿ ཏིཥྛ་བཛྲ༔ ཞེས་བརྗོད་བདེ་བ་སྤྲུལ་པའི་སྐུ༔ དེ་ཉིད་གསལ་བ་ལོངས་སྤྱོད་རྫོགས༔ མི་རྟོག་སྟོང་པ་ཆོས་ཀྱི་སྐུ༔ དུས་གསུམ་དབྱེར་
མེད་ངོ་བོ་ཉིད༔ དཀྱིལ་འཁོར་བཞི་མཐོང་དེ་ཉིད་ལས༔ རྣམ་པ་གང་དུའང་མ་ཡེངས་ཤིག༔ དེ་ནས་མེ་ཏོག་དོར་བ་ནི༔ ཧོཿ རིག་འཛིན་ཡོངས་རྫོགས་དཀྱིལ་འཁོར་དུ༔ རང་རིག་སྣང་བའི་མེ་ཏོག་

༄༅༔ ༔འབུལ༔ སྔོན་ནས་ལས་འཕྲོ་གང་ཡོད་པའི༔ གང་ཡིན་ཕོ་བྲང་གནས་དེར་བོབས༔ པུཥྤེ་པྲ་ཏི་ཛཿཔུ་ཙ་ཧོཿ ཞེས་བརྗོད་མེ་ཏོག་རིན་ཆེན་ཕྲེང་༔ རྡོ་རྗེ་སློབ་དཔོན་ཐུགས་ཀར་
བསྟིམ༔ དེ་ནས་མེ་ཏོག་མགོར་བཞག་ལ༔ ཧོཿ དེང་ནས་བུ་ཁྱོད་རྒྱལ་བའི་སྲས༔ རིག་འཛིན་ཡོངས་རྫོགས་ཐུགས་སྲོག་འཛིན༔ དབང་རྟགས་ཅོད་པན་པུ་རུ་རུ༔ འཁོར་འདས་རང་གྲོལ་དབང་ཐོབ་
ཤོག༔ པུཥྤེ་སིདྡྷི་ཨ་བྷི་རིཉྩ་སྟྭཾ༔ སླར་ཡང་ཛཿཧཱུྃ་བཾ་ཧོ༔ ཞེས་ཡེ་ཤེས་ངང་དུ་འདྲེས་པར་བསྟིམ༔ ཧཱུྃ༔ བུ་ཁྱོད་རྡོ་རྗེ་ཐོད་ཕྲེང་རྩལ༔ རིག་འཛིན་ང་དང་དབྱེར་མེད་འགྱུར༔ རིག་པ་ཡེ་ཤེས་མིག་ཕྱེ་བས༔
རང་བྱུང་ཡེ་ཤེས་ངོ་ལ་ལྟོས༔ ཞེས་བརྗོད་དར་བཤུས་བལྟར་བསྐུལ་བ༔ ཧོཿ ལྟོས་ཤིག་རིག་འཛིན་དཀྱིལ་འཁོར་ལྟོས༔ བལྟས་པས་མཐོང་བ་བདེ་བ་ཆེ༔ རང་བཞིན་མེད་པ་ཆོས་ཀྱི་དབྱིངས༔ འདུ་
འབྲལ་མེད་པར་རྟག་ཏུ་བཟུང་༔ ས་མ་ཡཱ་ཨི་དན་ཏེ་ན་ར་ཀན༔ ཞེས་བརྗོད་བདུད་རྩི་བླུད༔ དེ་རྣམས་སྦྱོར་བའི་ཆོས་ཡིན་ནོ༔ ས་མ་ཡཱ༔ རྒྱ་རྒྱ་རྒྱ༔ ༔ དེ་ནས་རང་རིག་ཆོས་སྐུ་དང་༔ དབྱེར་མེད་བླ་
མ་དེ་ཉིད་ལ༔ གསེར་དང་གཡུ་ཡི་མཎྜལ་ཕུལ༔ ཐལ་སྦྱར་མེ་ཏོག་དང་བཅས་ཏེ༔ ཀྱཻ་བླ་མ་རྡོ་རྗེ་འཛིན༔ འཁོར་བ་མཐའ་མེད་རྒྱ་མཚོ་རུ༔ བྱིང་བ་སྐྱབས་མེད་བདག་ལ་སྐྱོབས༔ བདག་ལ་རེ་ལྟོས་

གཞན་ན་མེད༔ མཆོག་གི་ཐུགས་རྗེས་དབང་བསྐུར་སྩོལ༔ ཅེས་བརྗོད༔ ལུས་བསྲངས་བུ་ཁྱོད་མ་ཡེངས་ཤིག༔ དབང་གི་ངོ་བོ་རང་བཞིན་ལ༔ རང་བྱན་ཚུད་པ་དམ་ཚིག་གོ༔ དེ་ཕྱིར་ཚིག་དོན་རྗེས་སུ་
རྟོགས༔ བདེ་གཤེགས་རིག་འཛིན་ཉིད་དུ་འགྱུར༔ ཞེས་བརྗོད་བུམ་པ་སྤྱི་བོར་བཞག༔ ཧཱུྃ༔ བུམ་པ་སྤྲོས་བྲལ་ཟླུམ་པོ་འདི༔ ཕྱི་ནང་སྣོད་བཅུད་ལྷུན་གྱིས་གྲུབ༔ སྐྱེ་མེད་བྱང་ཆུབ་སེམས་ཀྱི་ཆུས༔ རྣམ་
རྟོག་མ་རིག་དྲི་མ་འཁྲུད༔ ཆོས་སྐུ་སྤྲོས་བྲལ་བདེ་ཆེན་ཆུས༔ གཟུང་འཛིན་འཁོར་བའི་བག་ཆགས་འཁྲུད༔ རང་བྱུང་ཡེ་ཤེས་སེམས་ཉིད་ཆུས༔ དུག་ལྔ་རྣམ་དག་དབྱིངས་སུ་འཁྲུད༔ ཉོན་མོངས་ལྔ་ཡི་
བག་ཆགས་སྦྱངས༔ བུམ་གསང་ཤེས་རབ་ཡེ་ཤེས་ཀྱིས༔ དབང་བཞི་མ་ལུས་ཡོངས་རྫོགས་ཤོག༔ ཨོཾ་ཨཱཿཧཱུྃ༔ བཛྲ་གུ་རུ་པདྨ་ཐོད་ཕྲེང་རྩལ༔ བཛྲ་ས་མ་ཡ་ཛ༔ སིདྡྷི་ཕ་ལ་ཧཱུྃ་ཨཱ༔ ལན་གསུམ་
བརྗོད་དེ་ཁྲུས་བྱས་ལ༔ བུམ་པའི་དབང་དུ་གྱུར་པའོ༔ ལན་གསུམ་བརྗོད་དེ་མགྲིན་པར་བླུད༔ གསང་བའི་དབང་དུ་བརྗོད་པར་བྱ༔ ལན་གསུམ་བརྗོད་དེ་སྙིང་ཁར་གཏད༔ ཚིག་དོན་ངོ་སྤྲོད་གསུམ་པའོ༔
རྗེས་ལ་བདེ་གསལ་མི་རྟོག་པ༔ གང་སྐྱེས་དབྱེར་མེད་བཞི་པའོ༔ ས་མ་ཡ༔ རྒྱ་རྒྱ་རྒྱ༔ ཐོད་པ་བདུད་རྩི་སྤྱི་བོར་བཞག་བྱས་ཏེ༔ ཧཱུྃ༔ ཐོད་པ་ཟླུམ་པོ་ཆོས་ཉིད་དབྱིངས་ཀྱི་ངང་༔ འཆི་མེད་བདུད་རྩི་ཆང་

༄༅༔ ༔གིས་རབ་ཏུ་བཀང་༔ ཤ་ལྔ་བདུད་རྩི་རིགས་ལྔ་ཡེ་ཤེས་ལྔ༔ ཉོན་མོངས་བདུད་འཇོམས་རིགས་ལྔ་སྐུ་ལྔར་བསྐྱེད༔ གཉིས་མེད་ངང་དུ་ཆོས་ཉིད་རོལ་པར་སྦྱོར༔ མ་བཅོས་རང་
བྱུང་བདེ་ཆེན་བྱང་ཆུབ་སེམས༔ ཆོས་ཉིད་བདུད་རྩི་རྣམ་རྟོག་བདུད་ལས་རྒྱལ༔ དབང་བཞི་ཡེ་ཤེས་རྫོགས་པའི་དབང་ཐོབ་ཤོག༔ རྩ་སྔགས་གསུམ་བརྗོད་སྤྱི་བོར་བུམ་པའི་དབང་༔ མགྲིན་པར་གཏད་ཅིང་
བླུད་པ་གསང་བའི་དབང་༔ སྙིང་ཁར་བཞག་ཅིང་ཚིག་དོན་ངོ་སྤྲོད་བྱ༔ བདེ་གསལ་མི་རྟོག་ངོ་སྤྲོད་བཞི་པའོ༔ མེ་ལོང་སྤྱི་བོར་བཞག་ལ་འདི་སྐད་བརྗོད༔ ཧཱུྃ༔ མེ་ལོང་ཟླུམ་པོ་ཆོས་སྐུ་དྲི་མ་མེད༔ དག་
ཅིང་གསལ་ལ་རྙོག་པ་མེད་པར་དྭངས༔ གཟུགས་བརྙན་གསལ་ལ་ངོས་བཟུང་འཛིན་པ་བྲལ༔ སེམས་ཉིད་རྣམ་དག་གསལ་ལ་མ་འགགས་པ༔ གཟུང་འཛིན་མཚན་མའི་དངོས་པོ་ཡུལ་ལས་འདས༔ བྱང་
ཆུབ་སེམས་ཀྱི་ཆོ་འཕྲུལ་ཅི་ཤར་ཡང་༔ གསལ་སྟོང་མ་འགགས་དབྱིངས་ནས་གསལ་འགྲིབ་མེད༔ དབང་བཞི་ཡེ་ཤེས་རྫོགས་པའི་དབང་ཐོབ་ཤོག༔ རྩ་སྔགས་གསུམ་བརྗོད་སྤྱི་བོར་བུམ་པའི་དབང་༔
མགྲིན་པར་སྔགས་ཀྱི་རྗེས་ཟློས་གསང་བའི་དབང་༔ སྙིང་ཁར་བཞག་ཅིང་ངོ་སྤྲོད་དབང་གསུམ་པ༔ བདེ་གསལ་མི་རྟོག་དབྱེར་མེད་བཞི་པའོ༔ ས་མ་ཡ༔ རྒྱ་རྒྱ་རྒྱ༔ གཏོར་མ་སྤྱི་བོར་བཞག་ལ་འདི་སྐད་

དོ༔ ཧྲཱིཿ གཏོར་སྣོད་བྷན་དྷའི་གཞལ་ཡས་ཆོས་ཀྱི་དབྱིངས༔ གཏོར་མ་འདོད་ཡོན་སྣ་ལྔ་ཡེ་ཤེས་ལྔ༔ གུ་རུའི་སྐུ་མཆོག་བདེ་ཆེན་འདུ་འབྲལ་མེད༔ རྣམ་དག་བདུད་རྩི་བླ་མ་མཆོད་པའི་རྫས༔ གཉིས་
མེད་དབྱིངས་སུ་དམ་ཚིག་གཉེན་པོ་བསྲེ༔ མ་མོ་མཁའ་འགྲོ་དབང་དུ་སྡུད་པ་དང་༔ འཕྲིན་ལས་རྣམ་བཞིས་འགྲོ་བ་འདུལ་སླད་དུ༔ སྤྲུལ་པ་མང་པོ་ལས་ལ་འགྱེད་པའི་ཕྱིར༔ དབང་བཞི་ཡེ་ཤེས་རྫོགས་
པའི་དབང་ཐོབ་ཤོག༔ སྔགས་ཤམ་དང་བཅས་ལན་གསུམ་སྤྱི་བོར་བཞག༔ གུ་རུ་དེ་ཝ་ཌཱ་ཀི་ནི་ཛྱོ་ཀི་ནི༔ ཀཱ་ཡ་ཝཱ་ཀ་ཙིཏྟ་ཨ་བྷི་རིཉྩ༔ ཨོཾ་ཨཱཿཧཱུྃ་ཧྲཱིཿ མགྲིན་པར་བཞག་ཅིང་ཁམ་གཅིག་ཟ་རུ་གཞུག༔
སྙིང་ཁར་གཏོར་མའི་དོན་བཤད་ཡེ་ཤེས་དབང་༔ རྗེས་ལ་བདེ་གསལ་མི་རྟོག་དབྱེར་མེད་པའི༔ ཁོ་ན་ཉིད་ཀྱི་དབང་བཞི་ཐོབ་པའོ༔ རྒྱ་རྒྱ་རྒྱ༔ བླ་མའི་སྐུ་འབག་སྤྱི་བོར་བཞག་བྱས་ཏེ༔ ཨཱ༔ ཆོས་སྐུ་
སྐྱེད་མེད་ངང་ལས་མ་གཡོས་ཀྱང་༔ ལོངས་སྐུ་གསལ་ལ་མ་འདྲེས་གུ་རུའི་སྐུ༔ སྤྲུལ་སྐུ་སྣ་ཚོགས་ཐབས་ཀྱིས་སེམས་ཅན་འདུལ༔ སྐུ་གསུམ་ངང་གིས་མཉམ་ཞིང་མ་འདྲེས་གསལ༔ སྔོན་ཚེ་པདྨ་ཁྱེད་
དང་སྨོན་ལམ་གཅིག༔ ད་ལྟ་བདག་དང་སློབ་མའི་སྟང་བཟུང་གཅིག༔ སྲོག་གི་ཕྱིར་ཡང་མི་གཏོང་བསྒྲུབ་ལགས་ན༔ ཡེ་ཤེས་དབང་ཆེན་རབ་འབྱམས་ཀུན་རྫོགས་ཤོག༔ ཨོཾ་ཨཱཿཧཱུྃ་བཛྲ་གུ་རུ་པདྨ་ཐོད་

༄༅༔ ༔ཕྲེང་རྩལ༔ བཛྲ་ས་མ་ཡ་ཛཿསིདྡྷི་ཕ་ལ་ཧཱུྃ་ཨཿ ལན་གསུམ་བརྗོད་དེ་སྤྱི་བོར་བུམ་པའི་དབང་༔ དེ་ནི་མགྲིན་པར་གསང་མཚན་གསང་བའི་དབང་༔ སྙིང་ཁར་རང་སེམས་བླ་མ་
ཡི་དམ་དུ༔ དབྱེར་མེད་ངོ་སྤྲོད་ཤེས་རབ་ཡེ་ཤེས་དབང་༔ དེ་ཡི་རྗེས་ལ་བདེ་གསལ་མི་རྟོག་པའི༔ ཉམས་སུ་མྱོང་བའི་ཡེ་ཤེས་གང་སྐྱེས་པ༔ དབྱེར་མེད་ངོས་བཟུང་བྲལ་བའི་དོན་ངོ་སྤྲད༔ དེ་ནི་ཚིག་
དབང་རིན་ཆེན་བཞི་པའོ༔ རྒྱས་པར་སྤྲོ་ན་རིག་འཛིན་གྱི༔ ལྷ་དབང་རྒྱས་པ་བླང་བར་བྱ༔ ས་མ་ཡ༔ རྒྱ་རྒྱ་རྒྱ༔ རྩ་བ་དོན་གྱི་དབང་ནི་རྣམ་པ་ལྔར༔ རེ་རེ་བཞི་བཞིར་བསྐུར་བ་ཉི་ཤུའོ༔ དེ་ནི་རྣམ་པ་ཉི་
ཤུ་བྱང་ཆུབ་པ༔ རྣམ་པ་ཀུན་ཏུ་རྣམ་པར་རྟོག་ལས་གྲོལ༔ དེ་དུས་རྣམ་པ་ཀུན་རིག་སངས་རྒྱས་མཆོག༔ དབང་བསྐུར་བདག་ཉིད་ཆེན་པོ་བླ་མ་ལ༔ ལུས་དང་ལོངས་སྤྱོད་ཕངས་པ་མེད་པར་དབུལ༔ མི་
འབྲལ་དོན་གྱི་ཡེ་ཤེས་རྒྱུན་བཟུང་ཕྱིར༔ ཐོད་ཕྲེང་རྩལ་གྱི་སྐུ་དེ་རྟག་ཏུ་བཅང་༔ རྡོ་རྗེ་དྲིལ་བུ་གླིང་གཅིག་པདྨའི་སྣོད༔ ཁ་ཊྭཱཾ་ཌ་མ་རུ་དང་ཨ་མྲྀ་ཏ༔ རུས་པའི་རྒྱན་བཟུང་གསང་བའི་རྒྱ་ཡིས་གདབ༔ མི་
མེད་དབེན་པའི་གནས་སུ་རྟག་ཏུ་བསྒྲུབ༔ ཚེས་བཅུའི་མཆོད་པ་བྱུང་ངོ་ཅོག་ལ་བྱ༔ བླ་མ་སྤྱི་བོར་སྒོམས་ལ་གསོལ་བ་ཐོབ༔ པདྨ་འབྱུང་གནས་བདག་དང་འདུ་འབྲལ་མེད༔ སྤྱོད་ལམ་སྤྱོད་པ་ཆོས་སྤྱོད་

བཅུ་དང་བསྲེ༔ སེམས་དང་རིག་པ་བླ་མའི་ཐུགས་དང་བསྲེ༔ སྣང་སྲིད་འཁོར་འདས་བདེ་ཆེན་ཀློང་དུ་བསྲེ༔ འདི་ཕྱི་བར་དོ་སྐུ་གསུམ་ཀློང་དུ་བས